
REPUBLIKA SRBIJA
NARODNA SKUPŠTINA
Odbor za zaštitu životne sredine
19 Broj: 06-2/190-25
25. novembar 2025. godine
B e o g r a d


ZAPISNIK
PETE SEDNICE ODBORA ZA ZAŠTITU ŽIVOTNE SREDINE,
ODRŽANE 24. NOVEMBRA 2025. GODINE


	Sednica je počela u 15. 00 časova.

Sednicom je predsedavao Milimir Vujadinović, predsednik Odbora.
Sednici su prisustvovali članovi Odbora: Dejan Bulatović, Dušan Marić, Marijan Rističević, Marko Mladenović, Nikola Pantelić, Sanela Strainović, Dragana Arsić, Ivan Karić, Mila Popović, i Dobrica Veselinović, kao i zamenica člana Nevena Veinović (Olivera Denić).
	Sednici nisu prisustvovali članovi Odobra: Nenad Ristović, Zoran Stojanović, Aleksandar Jovanović, Borislav Novaković i Tatjana Marković Topalović, kao ni njihovi zamenici. 
Sednici je prisustvovala i narodna poslanica Lidija Šarac, zamenica člana.
Sednici su prisustvovali predstavnici Ministarstva zaštite životne sredine: Sara Pavkov, ministarka, Teodora Spasojević, pomoćnica ministarke, Danilo Brajović i Žaklina Karadžić, savetnici ministarke.
 
	
Na predlog predsednika Odbora, usvojen je sledeći

D n e v n i  r e d

1. Razmatranje Predloga zakona o upravljanju otpadom, koji je podnela Vlada, u načelu.

Pre prelaska na rad po utvrđenom dnevnom redu, bez primedbi je usvojen Zapisnik četvrte sednice Odbora, održane 11. juna 2025. godine.

	Prva tačka dnevnog reda: Razmatranje Predloga zakona o upravljanju otpadom, koji je podnela Vlada, u načelu
Uvodne napomene je iznela Sara Pavkov, ministarka zaštitite životne sredine. Objasnila je da se ovim predlogom zakona uređuju: vrste i klasifikacija otpada, planiranje upravljanja otpadom, subjekti upravljanja otpadom, odgovornosti i obaveze u upravljanju otpadom, organizovanje upravljanja otpadom, upravljanje posebnim tokovima otpada, uslovi i postupak izdavanja dozvola za upravljanje otpadom, prekogranično kretanje otpada, izveštavanje o otpadu i baza podataka, finansiranje upravljanja otpadom, nadzor, kao i druga pitanja od značaja za upravljanje otpadom. Cilj zakona je stvaranje uslova za: prevenciju nastajanja otpada, ponovno iskorišćenje otpada, zaštitu zdravlja ljudi i razvijanje svesti o upravljanju otpadom. Upravljanje otpadom vrši se na način kojim se obezbeđuje najmanji rizik po ugrožavanje života i zdravlja ljudi i životne sredine, kontrolom i merama smanjenja. 
Istakla je da je vrlo važno navesti izuzetke od primene, zato što su određene direktive Evropske unije koje se odnose na ovu regulativu, predmet drugih predloga zakona, odnosno postojećih akata. Izuzeci od primene su: gasovite otpadne materije koje se ispuštaju u atmosferu, zemlja (in situ) uključujući neiskopanu kontaminiranu zemlju i građevine trajno povezane sa zemljištem, nekontaminirano zemljište i drugi materijali iz prirode iskopani tokom građevinskih aktivnosti gde je izvesno da će materijal biti korišćen u građevinske svrhe u svom prirodnom obliku na gradilištu na kom je iskopan, radioaktivni otpad, deaktivirani eksplozivi, određene fekalije, slama i drugi prirodni neopasni poljoprivredni, ili šumski materijali. Ovo je značajno istaći, jer postoji veliki problem u pogledu paljenja strnjike, odnosno ostataka na poljoprivrednom zemljištu, pa zajedno sa Ministartvom unutrašnjih poslova i Ministarstvom poljoprivrede, uz međunarodnu podršku, pokušavaju da pripreme poljoprivrednike da to ne rade. Uvedeni su novi izrazi, a u skladu sa Direktivom EU 2018/851 Evropskog parlamenta i Saveta kojom se zamenjuje Direktiva 2008/98 o otpadu.
Posebnu pažnju su posvetili značenju izraza, tj. trudili su se da pojedine preciznije definišu, kako u praksi ne bi došlo do nerazumevanja: držalac otpada, komunalni otpad, materijalno ponovno iskorišćenje, mobilno postrojenje za upravljanje otpadom, najbolje dostupne tehnike, otpad od hrane, posebni tokovi otpada, posrednik, trgovac, solidifikacija (azbest) i stabilizacija (azbest). Načelo izbora najoptimalnije opcije za životnu sredinu je dodatno precizirano: načelo samodovoljnosti, načelo blizine i regionalnog pristupa upravljanju otpadom, načelo hijerarhije upravljanja otpadom, načelo odgovornosti i načelo „zagađivač plaća“.  
Definisani zakonom, a u skadu sa Direktivom EU postoje tri vrste otpada: komunalni, komercijalni i industrijski. Komunalni otpad jeste deo ovog zakona, ali je takođe i u ingerenciji Ministarstva građevine, odnosno nalazi se u Zakonu o komunalnim delatnostima. Tim zakonom je definisano koji su to subjekti koji upravljaju komunalnim otpadom (javna komunalna preduzeća), i on je odgovornost lokalnih samouprava. Što se tiče klasifikacije otpada, radi preciznijeg tumačenja termina, napravljene su izmene koje se odnose na listu opasnih karakteristika otpada (N lista) i granične vrednosti koncentracije opasnih komponenti u otpadu na osnovu kojih se određuju karakteristike otpada.  
Kada je u pitanju usklađivanje vrsta dokumenata s odredbama Zakona o planskom sistemu, precizirane su stavke koje se odnose na dokumenta javnih politika, da bi se jasno znalo do kog nivoa i sa čim treba da usklađujemo kada donosimo nove, ili ažuriramo postojeće akcione planove, a to su: program upravljanja otpadom, program upravljanja otpadnim muljem, plan prevencije stvaranja otpada, plan upravljanja otpadom u postrojenju za koje se izdaje integrisana dozvola, plan upravljanja otpadom kod proizvođača otpada, radni plan operatera za upravljanje otpadom, akcioni plan upravljanja otpadom i izveštaj o realizaciji programa. Preciznije se uređuje član koji reguliše mere prevencije, izdvojeno je 12 stavova sa novim delom koji se odnosi na otpad od hrane.
Što se tiče plana upravljanja otpadom kod proizvođača otpada, precizirano je šta je to što oni moraju da dostavljaju, postoji izuzetno velika baza podataka (NRIZ) i neophodno je da ona bude bolje sistematizovana. NRIZ i privredni subjekti i komunalna preduzeća u skladu sa zakonom dostavljaju informacije o vrstama, tipovima, količini otpada, kao i svim ostalim aktima koji prate iste. Precizirano je da proizvođač otpada koji godišnje proizvodi više od 100 tona neopasnog otpada i/ili više od 200 kilograma opasnog otpada, donosi plan upravljanja otpadom kod proizvođača otpada. U delu „subjekti nadležni za upravljanjem otpadom“, dodata je nova tačka — proizvođači otpada, kao i lica koja obavljaju delatnost upravljanja otpadom, i oni  moraju biti precizno definisani kao subjekti. 
Rekla je da u pogledu odgovornosti proizvođača, odnosno uvoznika proizvoda, ima mesta za unapređenje. Direktiva Evropske unije je usvojena pre mesec dana i dat je grejs period članicama Evropske unije, tako da nije bilo ni racionalno, ni odgovorno u ovom momentu transponovati nove članove Direktive, jer prvo treba videti kakva će praksa biti za članice EU. 
U delu koji se odnosi na odgovornost držaoca otpada, definisano je da je pravno lice, ili preduzetnik dužan da od fizičkog lica od kojeg preuzima, odnosno kupuje otpad, pribavi podatke iz lične karte, ili drugog dokumenta kojim se dokazuje identitet tog lica, kao i dokaz o poreklu otpada, ili izjavu o državini otpada. Državina nad otpadom prenosi se između pravnih lica, odnosno preduzetnika, kada sledeći držalac preuzme otpad i primi Dokument o kretanju otpada, u skladu s ovim zakonom. 
Posebno je naznačila da su u Predlogu zakona precizirane obaveze sakupljača otpada, ali postoji namera da se u toku sledeće godine intezivno radi sa lokalnim samoupravama i inspekcijom na poboljšanjima.  
Kada je kažnjivost kvalifikovanog lica u pitanju, ovo se odnosi na celokupnu oblast životne sredine, a ne samo na upravljanje otpadom, kao i na kompletan sektor zaštite životne sredine, ali ne i na druge resore. U slučaju stečaja nad pravnim licem, odgovornost upravljanja otpadom prelazi na stečajnu masu i predstavlja obavezu stečajne mase u smislu zakona kojim se propisuju uslovi i način pokretanja i sprovođenja stečaja nad pravnim licima. ovo je moralo da bude precizirano, jer je u prethodnom periodu praksa bila da onaj ko preuzme stečajnu masu, tu odgovornost prebaci na državu.
Posebno značajna novina, istakla je ministarka, nalazi se u delu koji se odnosi na sakupljanje otpada gde su dodata fizička lica. Naime, lice koje vrši sakupljanje otpada, sakuplja otpad u svojoj opremi postavljenoj kod proizvođača otpada i predaje ga postrojenju za upravljanje otpadom. Izuzetno od ovog stava otpad se može sakupljati i od fizičkog lica, ali ukoliko za takvu aktivnost pravno lice, ili preduzetnik ima dozvolu za sakupljanje otpada, i pribavi saglasnost nadležnog organa za obavljanje takve delatnosti u skladu sa zakonom. Ovo je pokušaj da se takozvani individualni sakupljači, odnosno neformalni sakupljači, uvedu u sistemski okvir. Veliki procenat romske populacije koja se bavi ovom delatnolšću ne želi da uđe u pravne tokove, jer na taj način gube druge beneficije koje su uglavnom socijalnog karaktera, pa je ovo jedno od prelaznih rešenja kako da ih uključimo u pravne tokove.  
Naglasila je da je veoma važno da član koji se odnosi na skladištenje otpada bude nedvosmisleno predočen. Otpad od momenta generisanja ne može biti skladišten duže od 36 meseci, po čijem isteku se mora predati na tretman, da ne bismo došli u situaciju da imamo skladištenje otpada koji posle ovog perioda postaje istorijski otpad, a ako u nekom momentu postane stečajna masa, opet je država ta koja će biti u obavezi da ga tretira, a pre toga je pravno lice, odnosno preduzetnik, ostvario veliki finansijski benefit. 
Kad je u pitanju dokument o kretanju otpada, intenzivno se radi na digitalizaciji i trebalo bi početkom 2026. godine završiti njegovu komplentnu digitalizaciju. To će olakšati pre svega privredi način unošenja podataka, ali i Agenciji i Ministarstvu nadzor kroz inspekcije. Bilo je dosta zahteva da se otpadna ulja izuzmu iz dokumenta o kretanju otpada, ali smatrali su da je to važan segment u ovoj oblasti. Otpadna ulja, u smislu ovog zakona, jesu sva mineralna ili sintetička ulja ili maziva, koja su neupotrebljiva za svrhu za koju su prvobitno bila namenjena. Regeneracija otpadnih ulja, u smislu ovog zakona, označava svaku operaciju reciklaže u kojoj se bazna ulja mogu proizvesti rafiniranjem otpadnih ulja, posebno uklanjanjem zagađivača, proizvoda oksidacije i aditiva sadržanih u takvim uljima. Što se tiče otpada od električnih i elektronskih proizvoda, prihvaćana je sugestija jednog od predstavnika nevladinih udruženja, da se unese i praćenje jedne hemijske materije koja se do sada nije pratila, a to su ftalati. Pri stavljanju u promet zabranjuje se, ili ograničava korišćnje nove električne i elektronske opreme koja sadrži olovo, živu, kadmijum, šestovalentni hrom, polibromovane bifenile, polibromovane difenil etre, bis ftalat, dibutil ftalat, benzil butil ftalat i dizobutil ftalat. Proizvođač otpada od građenja i rušenja, dužan je da sačini plan upravljanja otpadom od građenja i rušenja, pribavi saglasnost na isti od strane nadležnog organa i organizuje njegovo sprovođenje. Takođe, definisan je novi pojam, a to je nasipanje. Ukoliko dođe do promene vrste otpada, načina postupanja s otpadom i drugih bitnih promena podataka, neophodno je da se sačini novi plan upravljanja otpadom od građenja i rušenja i za isti pribavi nova saglasnost nadležnog organa. Iskorišćenje otpada u energetske svrhe biće definisano podzakonskim aktom, jasno i precizno će biti određeno za koje vrste neopasnog otpada će biti omogućeno vršenje uvoza u našu zemlju. Ovo je novina, a u cilju toga da naša privreda bude konkurentnija na tržištu Evropske unije. 
Jedna od novina je i ta da su jedinice lokalne samouprave, odnosno javno komunalno preduzeće, dužni da primenjuju metodologiju za prikupljanje podataka o sastavu i količinama komunalnog otpada na teritoriji jedinice lokalne samouprave, propisane posebnim pravilnikom. 

	U diskusiji su učestvovali: Dobrica Veselinović, Sara Pavkov, Mila Popović, Milimir Vujadinović, Dejan Bulatović i Marijan Rističević.  

	Dobrica Veselinović je rekao da bi bilo dobro da ministarka na sednici Narodne skupštine, kada na dnevnom redu bude Predlog zakona o upravljanju otpadom, obrazloži šta je otpad i šta on kod nas podrazumeva, kako bi javnost imala širu sliku. Najnovije informacije kažu da Srbija proizvodi oko tri miliona tona otpada godišnje, od čega oko 44% predstavlja otpad pogodan za kompostiranje i bio-otpad, oko 40% otpada je pogodno za reciklažu, a oko 16% je moguće koristiti za spaljivanje. Smatra da je promašena suština kad je ovaj predlog zakona u pitanju, a u vezi sa tim je pomenuo Carbon Border Adjustment Mechanism (CBAM) i problem koji je nastao njegovim nerešavanjem, što zajedno sa činjenicom da još uvek nemamo ni prevod naziva ovog mehanizma na naš jezik, govori u prilog tome da se prethodnih 10 godina nismo bavili nečim što je bilo neophodno. Predlogom zakona se ne rešava osnovni problem, tj. resurse bacamo umesto da ih koristimo, ne uvodi se ideja korišćenja i prevencije otpada, već otvaramo mogućnost da se još više otpada spaljuje. Problem je u tome što je otpad previše vlažan da bi goreo, a predloženim rešenjima bi se došlo do toga da se duplo plaća proizvodnja električne energije (ili nekog drugog resursa), kako bi došlo do isparavanja vode iz otpada. Na taj način se otvara put za uvoz drugog otpada, kako bi se ovaj spaljeni otpad cementirao. Primer na koji be se trebalo osvrnuti je spalionica u Vinči, za koju je prilikom uvođenja javno-privatnog partnerstva, obećano da će time biti rešen problem ilegalnih deponija na teritoriji Beograda, a 10 godina kasnije u tom pogledu nema nikakvog rezultata. Postavio je pitanje ako ta namera nije uspela u Beogradu, zašto bi to uspelo na nivou Srbije, ako se imaju u vidu kapaciteti lokalnih samouprava, koji su manji od onih koje ima Beograd. Na ovom primeru se vidi da pored toga što se plaća za javno-privatno partnerstvo i što je poskupela usluga odnošenja, deponovanja i sl, a osnovni problem nije smanjen, nekome se daje resusrs, koji se posle spaljuje, da bi se nama prodavala toplotna i električna energija po povlašćenim cenama. 
	Istakao je da bi osnovna intencija upravljanja otpadom trebalo da bude da se u regionalnim centrima (koje bi trebalo podići u cilju manipulacije upravljanja otpadom), odvaja vlažni deo otpada (koji je oko 44% ukupnog) i koristi se za pretvaranje u bio-gas, čime bi se smanjila energetska zavisnost od prirodnog gasa koji uvozimo (iz samo jednog izvora), kao i kompost za poljoprivredu, jer je u našoj poljoprivredi zastupljen mali procenat humusa, čime bi istovremeno bila sanjena i količina otpada. Ovo je slovenački primer, a loš primer koji kod nas imamo je regionalna sanitarna deponija „Duboko“, koja je na kraju zatvorena i oko čega i dalje postoji mnogo problema. 
	Postavio je pitanje zbog čega nema uvođenja depozitnog sistema u Srbiji. Videli smo da ideja „zagađivač plaća“ nije najbolje prošla, a ukinut je i Fond za zaštitu životne sredine, tako da bi depozitni sistem, pored pravljenja bio-gasa i komposta, bio dobro rešenje u smislu reciklaže 40% otpada. Moglo bi se govoriti i o drugim modalitetima, ali sistem „zagađivač plaća“ svakako nije dao rezultate u pogledu smanjivanja otpada u Srbiji.
	Smatra da će ovakav predlog zakona dovesti do sindroma „gladne peći“, napravićemo spalionice u kojima će količina otpada samo rasti, kao što je i slučaj sa spalionicom u Vinči. Dodatno, otpad će se uvoziti, a izgubićemo i resurse koje bismo dobijali od bio-otpada i reciklažom otpada, i samim tim, proizvešćemo energetsku neefikasnost, što je sveukupno neodrživo. 
	U vezi s održanom javnom raspravom, postavio je pitanje koliko je ljudi učestvovalo u njoj, koliko je bilo primedbi, kao i ko su bili člaovi Radne grupe za pripremu Nacrta zakona. 

	Sara Pavkov, ministarka, zahvalila je na iznetim kritikama i pitanjima. Kad je u pitanju Vinča, poznato je da je to javno-privatno partnerstvo, pa je u tom kontekstu jasno šta je ugovorom definisano da je obaveza Grada Beograda, a šta invesitora (u ovom slučaju je to međunarodni konzorcijum). Vinča svakako nije dovoljna za grad veličine Beograda, ali je to jedan način upravljanja otpadom, tzv. diverzifikacija. Naime, paralelno su građeni potpuno novi sistemi, koji nisu po principu javno-privatnog partnerstva, a to je izgradnja regionalnih centara za upravljanje otpadom. U ovom trenutku ih imamo u Subotici i Pirotu, koji je za primer svim zemljama EU, jer će u pirotskoj kompostani bio i zeleni otpad biti iskorišćeni za formiranje dodatnog proizvoda koji će posle moći da se koristi u različite svrhe. Takođe, regionalni centri imaju značajan segment, a to je mehaničko-biološki tretman koji sam po sebi daje resusrs koji je isti kao neopasan otpad koji će se uvoziti, što podrazumeva pomenuti diverzitet i iskorišćavanje što više mogućnosti. Složila se da u pogledu reciklaže nismo na onom nivou koji EU propisuje, ali glavna intencija naše zemlje je što manje otpada, da ne bude divljih deponija pored puteva, da građani znaju gde mogu da odnesu svoj otpad i da javna komunalna preduzeća znaju šta treba da rade. Radi se na više frontova upravo kako bismo ovaj problem rešili, a ne slaže se sa konstatacijom da „hranimo gladne peći“, najvažnije je da ne dozvolimo da nam privreda bude nekonkurentna u pogledu naših najvećih proizvođača koji će postati predmet pomenutog CBAM  (Mehanizam za prekogranično usklađivanje (cene) ugljenika), jer nam karbon-taksa, kao zemlji koja teži da uđe u EU, još uvek nije stoprocentna obaveza, ali ćemo već od januara početi sa primenom karbon-takse. 
	Kad je u pitanju depozitni sistem, predložila je da se za primer uzmu zemlje iz okruženja, koje imaju sličan BDP, socio-ekonomske probleme, broj stanovnika i privredu, pa da se vidi kako su one prošle s uvođenjem depozitnog sistema (konkretno, Rumunija i Hrvatska). Međutim, na depozitnom sistemu će se intenzivno raditi, a trenutno je aktuelan proces obrazovanja radne grupe, koja će se sastojati od članova koji će osluškivati kako taj sistem stvarno može da funkcioniše.  
	Kad je u pitanju regionalni centar za upravljanje „Duboko“, preduzeti su koraci koji se odnose na smanjenje zagađenja životne sredine u ovoj oblasti, čime nije rešen problem upravljanja otpadom u Zlatiborskom okrugu, odnosno Dubokom, ali je prvi put nađen zajednički jezik između devet strana koje čine regionalni centar, tako što će uz pomoć Ministarstva, izdvojiti sredstva i postaviti postrojenja za prečišćavanje otpadnih voda na period od godinu dana, do zakonski definisanog uspostavljanja, odnosno pribavljanja građevinske dozvole (što nije rešenje, ali jeste prvi korak). Trenutno se radi na ulaznim podacima, odnosno na svemu što je neophodno da bi se započela sama sanacija Dubokog, kako se kada dođe toplije vreme, ne bi dešavali požari. Do tada jedinice lokalne samouprave, uz komercijalne ugovore, otpad nose na različita mesta izvan Zlatiborskog okruga, što takođe nije rešenje, jer podrazumea veće naknade za građane, ali trenutno je u fokusu zaštita životne sredine i ovo je u tom smilu veliki korak, jer tu prethodnih godinu i po dana ništa nije rađeno. 
	U vezi s održanom javnom raspravom, rekla je da izveštaj o tome ima preko 800 stranica, pa će proveriti gde je moguće naći lnik do njega, a spisak članova Radne grupe je dokument koji se po pravilu ne kači na sajt kao sastavni deo transparentnog dokumenta, ali je moguće dostaviti kopiju rešenja o obrazovanju radne grupe članu Odbora koji je postavio to pitanje.  

	Mila Popović je skrenula pažnju na to da se ne radi na razvijanju reciklaže, kontrolisanju opasnog optada i izgradnji sistema reciklažnih centara. Dodatno je sad u planu uvoz tuđeg otpada, koji će se ovde spaljivati, a građani će ispaštati, dok zvanični podaci govore da godišnje oko 15 hiljada ljudi umre od posledica zagađenja vazduha u Srbiji, zbog čega je životni vek skraćen za sedam godina. 
	Istakla je da se u EU strogo vodi računa o standardima i poštuju se kriterijumi koji se odnose na životnu sredinu, čak i kada se uvozi otpad, pa je postavila pitanje ko će ovde proveravati standarde zaštite životne sredine, ako je poznato da udišemo najzagađeniji vazduh, reke su nam zagađene, seku se šume i betoniraju svi veći gradovi, bez vođenja računa o zelenilu. Postavila je i pitanje u vezi sa „divljom mini deponijom“ u Pionirskom parku, koji predstavlja zaštićeno prirodno dobro. 
Rekla je da traži ono što je normalno u svakoj uređenoj zemlji, da se reciklira više, a spaljuje manje, i da se kontroliše svaki gram opasnog otpada. 
Postavila je pitanje ko će biti vlasnik centara za preradu otpada, da li je država sposobna da finansira ovakve projekte, ili će se „praviti kombinacije“ sa stranim, ili domaćim privatnim firmama. Podsetila je na vrlo štetan ugovor kakav je postignut za spalionicu u Vinči, koji će građane koštati 1, 2 milijarde evra u narednih 30 godina.
Takođe je postavila pitanje šta je do sad urađeno sa preradom građevinskog otpada, za koji se Srbija obavezala da će do 2017. godine prerađivati 50%, i do koje godine će Srbija ispuniti ovu obavezu, ako se trenutno reciklira manje od 5% tog otpada, a u Programu upravljanja otpadom za period 2022. do 2031. godine, piše da trenutno ne postoji praksa odvojenog sakupljanja otpada od građana i rušenja, kao i šta se dešava sa radioaktivnim otpadom, tj. da li je istina da Srbija uvozi i skladišti radioaktivni otpad iz inostranstva. Ukoliko ne može sada da dobije odgovor, postaviće ova pitanja kao poslanička na sednici Narodne skupštine.  

U vezi sa pitanjem o javno-privatnom partnerstvu i regionalnim centrima za upravljanje otpadom, Sara Pavkov je pojasnila da regionalni centar za upravljanje otpadom funkcioniše po principu regionalniog centra, koji ima za preduslov donošenje skupštinske odluke o regionu gde sve jedinice lokalne samouprave koje su donele tu odluku, obrazuju regionalni centar koji ima svoje rukovodstvo. Pored toga, postoji mogućnost da ukoliko iz opravdanih razloga i blizine lokalne samouprave koja u datom momentu nije deo regionalnog plana, odnosno centra, može u isti da se uvrsti kroz komercijalne ugovore. Takav je primer prethodnih godina situacija sa Valjevom, koje ne pripada regionu Srem - Mačva, ali uz komercijalni ugovor, dok se ne reši nesanitarna deponija (što je trenutno aktuelno), svoj otpad odnosi u pomenuti region, u određenom grejs periodu. 
	Kad su u pitanju egzaktni podaci o građevinskom otpadu, rekla je da će ih narednog dana dostaviti članici Odbora. 

	Dejan Bulatović je rekao da se diskusija o Predlogu zakona pretvara u političku diskusiju, čemu nije ni mesto, ni vreme, a ministarka, koja je jedna od najaktivnijih i iz sveta je struke je ovaj predlog krajnje ozbiljno obrazložila.

	Marijan Rističević je rekao da bi voleo da naši politički ekolozi veruju u zaštitu životne sredine, i da to na svom primeru i pokažu. U tom smislu je pomenuo evropske ekologe koje je lično upoznao i koji npr. ne voze automobile na dizel, već za prevoz koriste bicikl, odbijaju da lete avionom itd, čime jasno pokazuju za šta se zalažu. Smatra da bi makar oko pitanja životne sredine trebalo svi da se ujedine i da se o tome vode dijalozi, umesto što se ona koristi u političke svrhe.      

Na predlog predsednika, Odbor je većinom glasova (9 za, 2 protiv, 1 nije glasao) odlučio da predloži Narodnoj skupštini da prihvati Predlog zakona o upravljanju otpadom, koji je podnela Vlada, u načelu. 

Za izvestioca Odbora na sednici Narodne skupštine, određen je Milimir Vujadinović, predsednik Odbora.
Sednica je zaključena u 16. 20 časova.


     SEKRETAR							       PREDSEDNIK

[bookmark: _GoBack]   Hana Butković					         	                Milimir Vujadinović



